Vroeggebore drieling breek wêreldrekord(Foto: Facebook/Spectrum FM Costa Almeria) Drie susters van die Verenigde Koninkryk het nou twee Guinness-wêreldrekords agter hulle naam, en dit slegs op die ouderdom van twee. Dié wêreldwye outoriteit op rekords het vandeesweek bevestig die drieling is die mees vroeggebore drieling, en daarby wat die minste geweeg het by geboorte, wat nóg oorleef het. Die swangerskap het net 22 weke en vyf dae geduur en die drie babas, al drie dogters, is 121 dae te vroeg gebore. Rubi-Rose, Payton-Jane en Porscha-Mae Hopkins het saam maar net 1,28 kg by geboorte geweeg. Hulle is op 14 Februarie 2021 gebore en moes 216 dae in die neonatale waakeenheid in die Southmead-hospitaal in Bristol deurbring. Die trio is ŉ disigotiese (nie-identiese) drieling, wat beteken dat Rubi-Rose ŉ unieke genetiese samestelling het, terwyl Payton-Jane en Porscha-Mae identiese tweelinge is. Michaela White, die ma van die drieling, vertel dat sy met haar eerste ultraklankaftasbeeld uitgevind het dat sy 19 weke met drie babas swanger was. Slegs drie weke daarna het sy geboorte geskenk. Jason Hopkins, die drieling se pa, beskryf sy kinders se geboorte as “die vinnigste swangerskap waarvan hy al gehoor het”. “Ons het net uitgevind dat ons ŉ drieling verwag en toe ons weer sien, is hulle hier,” het hy aan Guiness World Records gesê. Vir White was die dag van haar kinders se geboorte egter “baie traumaties”. “Ek het kontraksies begin kry, maar die babas wou nie uitkom nie.” Rubi-Rose is eerste gebore met ŉ gewig van 467 g. Sy is in ŉ politeenomhulsel geplaas wat as ŉ tydelike baarmoeder gedien het om hitteverlies of die risiko van hipotermie te verminder. Ná Rubi-Rose se geboorte moes White na die operasiesaal gehaas word vir ŉ noodkeisersnee. Payton-Jane en Porscha-Mae is ongeveer ŉ uur en ŉ half ná hul suster om 12:01 en 12:02 gebore. Payton-Jane het maar 402 g geweeg, terwyl Porscha-Mae 415 g geweeg het. Die drieling is ná geboorte in aparte broeikaste geplaas. Elke baba moes vir tien sekondes op haar eie asemhaal voordat die mediese personeel sou ingryp om suurstof te verskaf. Die drieling het die eerste tien kritieke sekondes oorleef, maar die volgende 72 uur was steeds angswekkend en deurslaggewend. Mediese personeel kon geen versekering gee dat die drieling hierdie tydperk sou oorleef nie. “Die eerste paar dae was ek heeltyd saam met hulle, ek wou nêrens heen gaan nie, ek was so bekommerd dat een van hulle dit nie sou maak nie,” sê White. Wonder bo wonder het al drie babas die drie dae oorleef en nou is hulle gelukkige tweejariges. (Foto: Facebook/Spectrum FM Costa Almeria) Die Hopkins-gesin gebruik TikTok om meer bewustheid oor vroeggebore babas en geestesgesondheidskwessies te skep. “Depressie ná geboorte by pa’s word nie regtig [as ŉ probleem] erken nie,” het Hopkins gesê. “Die hele ervaring vir ŉ pa kan baie vervreemding veroorsaak en meer mense moet hiervan bewus wees.”